
Finalizarea lucrărilor de retehnologizare a Gospodăriei de Apă Tinosu – contract PH-CL-18 „Extindere fronturi de captare și retehnologizare stații de tratare în Șirna, Poienarii Burchii, Tinosu, Fulga, Sălciile, Gherghița, Balta Doamnei"


Hidro Prahova S.A. a finalizat lucrările de retehnologizare a Gospodăriei de Apă Tinosu, parte componentă din cadrul contractului de proiectare și execuție lucrări PH-CL-18- „Extindere fronturi de captare și retehnologizare stații de tratare în Șirna, Poienarii Burchii, Tinosu, Fulga, Sălciile, Gherghița, Balta Doamnei", derulat de S.C. HIDRO PRAHOVA S.A. prin „Proiectul regional de dezvoltare a infrastructurii de apă și apă uzată din județul Prahova, în perioada 2014-2020", cod SMIS2014+156809/ cod SMIS2021+322405.

Sistemul de alimentare cu apă Tinosu, realizat prin fonduri guvernamentale PNDL, deservește localitățile Tinosu, Pisculești și Predești, fiind alimentat dintr-un front de captare cu două puțuri forate (capacitate 15,11 l/s) și dispunând, până la această investiție, de un singur rezervor de înmagazinare metalic, suprateran, de 200 mc, fără senzor de nivel hidrostatic. 

Obiectivul principal este eliminarea depășirilor  la parametrii amoniu, fier, mangan și  a neconformitatilor la parametrii clor rezidual liber si parametrii microbiologici, asigurând creșterea nivelului de acces al cetățenilor la o apă de calitate, sigură și furnizată în regim continuu.

În cadrul Gospodăriei de Apă Tinosu au fost realizate lucrări noi pentru dezvoltarea principalelor trepte ale procesului de tratare și distribuție a apei, precum și pentru asigurarea funcționării în condiții de siguranță și eficiență a obiectivului.
În cadrul treptei de pre-oxidare, a fost construită o clădire tehnologică nouă, în care au fost instalate echipamente dedicate, respectiv conductă de admisie, debitmetru, analizoare on-line și sisteme automate de injecție și control al clorului. Noua treaptă permite conversia fierului și manganului solubili în oxizi particulați și a amoniului în amine.
Pentru treapta de filtrare, au fost realizate două filtre de nisip, prevăzute cu sisteme automate de control al colmatării și suflante de barbotare, precum și două filtre de cărbune activ granular (GAC), destinate reținerii oxizilor și aminelor rezultate în etapa de pre-oxidare. Totodată, a fost construită o clădire tehnologică și administrativă principală, prevăzută cu bazine la subsol pentru apa de spălare, apa uzată și aspirația apei filtrate, precum și cu pompele aferente.
Pentru stocarea și prepararea soluției de clor, au fost amenajate facilități dedicate pentru depozitarea buteliilor de clor gazos și au fost instalate clorinatoare cu reglaj automat, proporțional cu debitul de apă tratată.
În ceea ce privește înmagazinarea apei potabile, a fost construit și amplasat un rezervor metalic suprateran nou, cu o capacitate de 100 mc, iar rezervorul existent, cu o capacitate de 200 mc, a fost reabilitat prin dotarea acestuia cu senzori de nivel. Împreună, cele două rezervoare asigură capacitatea de înmagazinare necesară și rezerva intangibilă de incendiu.
Pentru pomparea apei în rețeaua de distribuție, a fost realizată o nouă configurație a stației de pompare, cu echipamente de pompare și instrumentație pentru control și comunicații, destinată monitorizării și gestionării eficiente a procesului de distribuție.
Lucrările au fost completate prin realizarea unor spații și amenajări auxiliare și administrative, respectiv cameră pentru operator și dispecerat SCADA, grup sanitar, hol de acces, drum de acces, trotuare pietonale și lucrări de peisagistică.

Investiția a permis modernizarea și eficientizarea sistemului de alimentare cu apă Tinosu, cu beneficii directe asupra siguranței și calității apei furnizate, prin:
· Conformitatea cu prevederile Ordonanței Guvernului nr. 7/2023 și ale HG nr. 971/2023 privind calitatea apei destinate consumului uman;
· Eliminarea depășirilor la parametrii amoniu, fier și mangan, precum și a neconformităților la clor rezidual liber și la parametrii microbiologici;
· Echipamente și tehnologie modernă de tratare a apei;
· Asigurarea rezervei intangibile de incendiu prin cele două rezervoare de înmagazinare;
· Reducerea riscurilor de întrerupere a alimentării cu apă în cazul unor defecțiuni;
· Îmbunătățirea siguranței publice și a condițiilor de lucru pentru personalul de operare;
· Automatizarea proceselor tehnologice, cu monitorizare de la distanță a proceselor de tratare, prin dispeceratul SCADA;
· Costuri de exploatare reduse și consum energetic optimizat.
Hidro Prahova S.A. derulează „Proiectul regional de dezvoltare a infrastructurii de apă și apă uzată din județul Prahova, în perioada 2014-2020", cod SMIS2014+156809/ cod SMIS2021+322405, în baza Actului adițional 2/18.12.2024 la contractul de finanțare nr. 1707/03.10.2022 încheiat cu Ministerul Investițiilor și Proiectelor Europene, în calitate de Autoritate de Management.
Această inițiativă strategică este finanțată prin Programul Dezvoltare Durabilă 2021-2027, Prioritatea 1 - Dezvoltarea infrastructurii de apă și apă uzată și tranziția la o economie circulară, cu sprijin nerambursabil din fonduri europene.

Valoarea și durata proiectului
Valoarea totală a investiției se ridică la 3.409.901.179,12 lei, din care 85%, respectiv 2.201.535.910,38 lei, reprezintă fonduri europene nerambursabile acordate de Ministerul Investițiilor și Proiectelor Europene (MIPE).
Perioada de implementare a proiectului este de 51 de luni începând de la semnarea contractului de finanțare, la care se poate adăuga, în conformitate cu regulile de eligibilitate a cheltuielilor, perioada în care au fost desfășurate activitățile proiectului înainte de semnarea acestuia, fără a depăși data de 31 decembrie 2029.
Proiectul include extinderea rețelelor de apă și de canalizare din localitățile aflate în aria de operare a operatorului HIDRO PRAHOVA S.A., precum și dezvoltarea unor surse suplimentare de apă potabilă de calitate, pentru creșterea capacității de furnizare. Totodată, Proiectul de dezvoltare regională își propune realizarea unor sisteme integrate de canalizare și epurare în localitățile ce nu dispun încă de astfel de servicii publice.
Obiectivul Proiectului vizează extinderea și modernizarea infrastructurii de apă și canalizare în 42 de localități din județul Prahova: Adunați, Albești Paleologu, Aluniș, Ariceștii Zeletin, Azuga, Băicoi, Balta Doamnei, Bălțești, Bănești, Bertea, Breaza, Bușteni, Câmpina, Cărbunești, Cerașu, Comarnic, Drăgănești, Dumbrava, Fulga, Gherghița, Izvoarele, Mizil, Păcureți, Podenii Noi, Poiana Câmpina, Poienarii Burchii, Provița de Sus, Provița de Jos, Sălciile, Scorțeni, Sinaia, Șirna, Slănic, Șoimari, Ștefești, Surani, Telega, Tinosu, Tomșani, Urlați, Vălenii de Munte, Vărbilău.
Implementarea „Proiectului de dezvoltare regională a infrastructurii de apă și apă uzată în județul Prahova" până la finalul anului 2029 va avea un impact pozitiv major asupra locuitorilor județului Prahova. Aproximativ 91.872 de persoane vor beneficia de o alimentare mai bună cu apă potabilă, printre care și locuitorii comunelor Tinosu, Pisculești și Predești, beneficiari direcți ai retehnologizării gospodăriei de apă Tinosu.

Informații suplimentare se pot obține la e-mail: registratura@hidroprahova.ro.

Finalizarea lucrărilor de retehnologizare a Gospodăriei de Apă Tinosu evidențiază efortul comun al societății Hidro Prahova S.A. și al Consiliului Județean Prahova pentru dezvoltarea și creșterea calității vieții în localitățile din județul Prahova.

Consiliul Județean Prahova, sub conducerea domnului președinte Virgiliu Daniel Nanu, acordă tot sprijinul necesar Operatorului Regional pentru continuarea investițiilor durabile în infrastructura județului Prahova și pentru atingerea obiectivelor asumate în cadrul proiectului regional.

